Správa Komisie Rade a Európskemu parlamentu - Výročná správa za rok 2008 o rozvojovej politike a politike vonkajšej pomoci Európskeho spoločenstva a o ich implementácii v roku 2007 {SEK(2008)2062} /* KOM/2008/0379 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 23.6.2008 KOM(2008) 379 v konečnom znení SPRÁVA KOMISIE RADE A EURÓPSKEMU PARLAMENTU Výročná správa za rok 2008 o rozvojovej politike a politike vonkajšej pomoci Európskeho spoločenstva a o ich implementácii v roku 2007 {SEK(2008)2062} (predložená Komisiou) SPRÁVA KOMISIE RADE A EURÓPSKEMU PARLAMENTU Výročná správa za rok 2008 o rozvojovej politike a politike vonkajšej pomoci Európskeho spoločenstva a o ich implementácii v roku 2007 EÚ neustále upevňuje svoje postavenie najdôležitejšieho darcu na svete, ktorý poskytuje 60% celkovej oficiálnej rozvojovej pomoci. V roku 2007 Komisia výrazne zlepšila účinnosť svojej pomoci po hlavných inováciách v politike a postupoch, ktoré zaviedla v posledných dvoch rokoch: schválenie Európskeho konsenzu o rozvoji v decembri 2005, Európskeho konsenzu o humanitárnej pomoci v decembri 2007 a prehodnotenie nástrojov programov vonkajšej pomoci. Nadväznosť politík V prvej Správe o nadväznosti politík v oblasti rozvoja (september) sa vyzdvihuje vzájomné pôsobenie a vzájomné doplňovanie rozvojovej politiky s dvanástimi inými politikami EÚ, ktoré majú vplyv na rozvojové krajiny. Obchod sa vníma ako kľúčový prvok v akejkoľvek nadväzujúcej rozvojovej stratégii. V tomto zmysle je trh EÚ obvykle priaznivo naklonený prístupu rozvojových krajín. V oblasti poľnohospodárstva sa významný pokrok dosiahol vo vývozných dotáciách, ktoré sa výrazne znížili prostredníctvom postupných reforiem spoločnej poľnohospodárskej politiky (CAP - Common Agricultural Policy). Nová generácia dohôd v oblasti rybného hospodárstva sa zameriava viac na podporu sektora rybného hospodárstva partnerských krajín. Migrácia a výskum sa vnímajú ako politické oblasti s obrovským potenciálom pre rozvojové krajiny. V oblasti klimatickej zmeny sa všetko úsilie zameriava na zabezpečenie, aby z opatrení mali priamy prospech najchudobnejšie a najzraniteľnejšie rozvojové krajiny. Integračné snahy v oblasti životného prostredia sú zamerané na riešenie ochrany životného prostredia a trvalo udržateľné hospodárenie s prírodnými zdrojmi prostredníctvom osobitných akcií aj v rámci prierezovej témy, vrátane prípravy environmentálnych profilov krajiny a využívania strategických environmentálnych hodnotení. Rodová rovnosť je jedným z kľúčových činiteľov v oblasti vonkajšej pomoci. Oznámením o Rodovej rovnosti a posilnení postavenia žien v rozvojovej spolupráci prijatým v marci sa po prvýkrát zavádza stratégia na európskej úrovni. Podpora rovnosti pohlaví sa stáva účinnejšou. V oznámení sa navrhujú aj osobitné opatrenia v piatich oblastiach a sú v ňom opísané rôzne spôsoby podpory rovnosti pohlaví prostredníctvom nových spôsobov poskytovania pomoci. Akčný plán zabezpečí jeho ďalšie pokračovanie. Okrem toho sa v súlade s Európskym konsenzom musia v opatreniach vonkajšej pomoci zohľadniť práva detí. Tento prístup začína prinášať ovocie. Niekoľko dokumentov o stratégii krajiny, ktoré boli prijaté v roku 2007, svedčí o skutočnom začlenení práv detí do spôsobu, akým sa riešia problémy týkajúce sa činnosti a cieľového obyvateľstva. Komisia a UNICEF sa spojili, aby pripravili súbor nástrojov na riešenie a presadzovanie práv detí v európskej rozvojovej spolupráci a vonkajších vzťahoch. V máji bolo prijaté oznámenie o európskej stratégii pre kultúru v globalizovanom svete . V tomto oznámení sa zdôrazňuje úloha kultúry v Európe a vo vonkajších vzťahoch EÚ a navrhujú ciele pre novú spoločnú stratégiu EÚ pre kultúru. Spolupráca V reakcii na výzvu na lepšiu koordináciu a zosúladenie medzi darcami EÚ sa v novom kódexe správania vzťahujúceho sa na rozdelenie práce medzi Komisiu a členské štáty zavádzajú osobitné zásady, ktoré majú pomôcť pri rozhodovaní o najlepšom využití spoločných kapacít a zdrojov EÚ na podporu partnerských krajín. Tieto inovácie sú míľnikom vo vykonávaní Parížskej deklarácie o účinnosti pomoci a medzníkom v plnení sľubu EÚ, že poskytne „väčšiu, lepšiu a rýchlejšiu pomoc“. Plnenie sa už uskutočňuje prostredníctvom konzultácií priamo na mieste medzi delegáciami Komisie, členskými štátmi, partnerskými krajinami a inými darcami. Spolufinancovanie s členskými štátmi je teraz možné, najmä v oblasti správy finančných prostriedkov a delegovanej spolupráce. Komisia okrem toho pripravuje Príručku o osvedčených postupoch pri rozdelení práce. Táto príručka bude obsahovať prípadové štúdie osvedčených postupov a stanoví prekážky a motivačné prvky deľby práce a pokúsi sa vytvoriť ukazovatele. Štúdia o spolufinancovaní EÚ poskytne informácie o tom, „kto čo robí, s kým a ako“, stanoví kľúčové poznatky získané z bilaterálnych skúseností, skúseností ES a skúseností z oblasti decentralizovaného spolufinancovania, pričom určí možné budúce opatrenia pre rozvoj komplexnej stratégie spolufinancovania EÚ. Vzťahy medzi Organizáciou Spojených národov a EÚ v súčasnosti prakticky zahŕňajú všetky oblasti vonkajších vzťahov EÚ a pokrývajú celý rozsah pôsobnosti charty OSN. Rok 2007 bol rokom na polceste k cieľovému roku 2015 pre miléniové ciele v oblasti rozvoja (MDG - Millennium Development Goals). Generálny tajomník OSN zriadil riadiacu skupinu pre MDG pre Afriku, ktorá má vypracovať stratégie a pripraviť opatrenia na privedenie subsaharskej Afriky najmä na cestu k splneniu MDG. Predseda Barroso je členom tejto skupiny, v ktorej Komisia aktívne zdieľala svoje skúsenosti a názory. Rok 2007 bol okrem toho prvým celým rokom pôsobenia novej Komisie OSN pre budovanie mieru (PCB - UN Peacebuilding Commission). Spolu s ďalšími subjektami z EÚ sa Komisia podieľala na jej práci zameranej na problémy osobitné pre krajinu, ako aj na tematické problémy. PBC prijala integrované stratégie na budovanie mieru pre Burundi a Sierra Leone a viedla niekoľko diskusií o tematických otázkach. Lepšie stratégie Po schválení zjednodušeného rozsahu finančných nástrojov pomoci z rozpočtu ES koncom roku 2006 sa schválilo široké spektrum tematických stratégií a stratégií krajiny/regionálnych stratégií na obdobie rokov 2007 - 2013. EÚ uznáva rozhodujúci prínos neštátnych subjektov (NSA - non-state actors) ako strategických partnerov v politickom, sociálnom a hospodárskom dialógu a ako kľúčových subjektov v poskytovaní pomoci. Podporuje konštruktívny dialóg so všetkými typmi NSA a miestnymi orgánmi. Stratégia na roky 2007 – 2010 pre nový tematický program, neštátne subjekty a miestne orgány v rozvoji bola prijatá v júni po porade s občianskou spoločnosťou a dialógu s Európskym parlamentom. Jej celkovým cieľom je zníženie chudoby v zmysle trvalo udržateľného rozvoja, vrátane plnenia MDG. Rozvoj politiky, pokiaľ ide o participačné stratégie, viedol k niekoľkým dôležitým inováciám, vrátane zmierňujúcich kritérií oprávnenosti pre všetky typy NSA a miestne orgány, ako aj zainteresované strany v partnerských krajinách. Aby sa zabezpečila účasť zainteresovanej strany partnerskej krajiny, delegácie Komisie prevezmú väčšiu zodpovednosť za zásahy na úrovni krajiny, vrátane vyhlásenia miestnych výziev na predloženie návrhov. Tematická stratégia pre ľudský a sociálny rozvoj, Investovanie do ľudí , bola prijatá v máji. V stratégii motivovanou snahou pomôcť partnerským krajinám dosiahnuť MDG sa navrhuje podpora činností v rámci štyroch hlavných pilierov: dobré zdravie pre všetkých, vzdelávanie, vedomosti a zručnosti, rodová rovnosť a iné aspekty ľudského a sociálneho rozvoja s celkovým rozpočtom 1,06 miliardy EUR v rokoch 2007 - 2013. Komisia zohrávala stále dôležitejšiu a vplyvnejšiu úlohu v oblasti vzdelávania a zdravia v medzinárodnom meradle, pričom spolupracovala s členskými štátmi a ďalšími darcami a zainteresovanými stranami. V máji zorganizovala spolu so Svetovou bankou a vládou Spojeného kráľovstva akciu na vysokej úrovni v oblasti vzdelávania Plnenie našich sľubov v oblasti vzdelávania s cieľom zmobilizovať politický záväzok. Rovnako ako v predchádzajúcich rokoch Komisia zohrávala kľúčovú úlohu v Globálnom fonde pre boj proti HIV/AIDS, tuberkulóze a malárii a v roku 2007 prispela sumou 100 miliónov EUR. V tematickej stratégii pre životné prostredie a trvalo udržateľné hospodárenie s prírodnými zdrojmi (ENRTP) sa ochrana životného prostredia začleňuje do rozvoja a ďalších vonkajších politík. Táto stratégia pomôže podporiť aj politiky ES v oblasti životného prostredia a energie v zahraničí. Stratégia sa zaoberá problémami, ktoré majú značný vplyv na životy chudobných ľudí, najmä zhoršovaním ekosystémov, klimatickou zmenou, zlým globálnym riadením životného prostredia a neprimeraným prístupom k dodávke energií (a bezpečnosťou dodávky energií). Vyznačuje sa flexibilitou vo výbere realizačných partnerov a zahŕňa dve nové iniciatívy, Globálnu iniciatívu proti zmene klímy a Globálny fond energetickej účinnosti a obnoviteľnej energie. Vplyvy klimatickej zmeny sú realitou, budú sa časom zosilňovať a mohli by narušiť snahy v oblasti rozvoja. Prispôsobenie sa klimatickej zmene je preto nevyhnutné pre trvalo udržateľný rozvoj (podrobnosti sú uvedené v hlavnom článku). Okrem zavedenia dotácie na pripravenosť na krízu a vytvorenia možnosti riešiť dlhodobé bezpečnostné hrozby medzi regiónmi sa zavedením nástroja stability (IfS - Instrument for Stability) značne posilnila schopnosť Komisie reagovať na krízu. Nový nástroj predstavuje značné zvýšenie finančných prostriedkov (v priemere 200 miliónov EUR na rok počas obdobia rokov 2007 - 2013) a predĺženie trvania programov. Európsky nástroj pre demokraciu a ľudské práva (EIDHR - Instrument for Democracy and Human Rights) dopĺňa a posilňuje opatrenia v oblasti ľudských práv a demokracie v rámci iných nástrojov (1,104 miliardy EUR v rokoch 2007 - 2013). Zaoberá sa predovšetkým problémami ľudských práv, s osobitným odkazom na obhajcov ľudských práv, mučenie a zlé zaobchádzanie a demokratickú reformu a ľudské práva na miestnej úrovni. Cieľom EIDHR v rokoch 2007 – 2010 je posilniť dodržiavanie ľudských práv v krajinách a regiónoch, v ktorých sú tieto práva najviac ohrozené; posilniť úlohu občianskej spoločnosti; podporiť činnosti v oblastiach, na ktoré sa vzťahujú usmernenia EÚ (napríklad, trest smrti, deti a ozbrojený konflikt); posilniť medzinárodné a regionálne rámce na ochranu ľudských práv, spravodlivosti, zákonnosti a na podporu demokracie; ako aj posilniť spoľahlivosť a transparentnosť volebných procesov. V roku 2007 EÚ úspešne uskutočnila desať pozorovacích misií pri voľbách, pričom priamo na mieste pôsobilo celkove približne 800 pozorovateľov. Tieto misie zohrávali kľúčovú úlohu v zabezpečení hodnotenia volebného procesu, najmä v krajinách, v ktorých boli voľby sporné (napríklad, Nigéria, Keňa). Pokiaľ ide o geografické programy, bol to prvý rok poskytovania pomoci susedom EÚ na východe a juhu prostredníctvom nástroja európskeho susedstva a partnerstva (ENPI - European Neighbourhood and Partnership Instrument). Tento nástroj poskytuje rámec pre pomoc ES na podporu vzťahov so 17 krajinami a pre programy cezhraničnej spolupráce na vonkajšej hranici EÚ. Zavedenie jednotného politicky motivovaného nástroja riadeného na základe jednotných zásad pre všetky krajiny a dotovaného zvýšenými finančnými zdrojmi, umožnilo uskutočňovať náročnejšiu a jednotnejšiu politiku smerom k susedom EÚ. Rozpočet ENPI na roky 2007 – 2013 predstavuje 12 miliárd EUR – 32% zvýšenie v reálnych hodnotách v porovnaní s predchádzajúcim rozpočtovým obdobím. Všetky dokumenty o stratégii krajiny na roky 2007 - 2013, ako aj dokumenty o stratégii regionálnej, medziregionálnej a cezhraničnej spolupráce, boli prijaté v marci. Aby sa posilnila efektívnosť ENPI, Komisia zaviedla doplňujúce finančné mechanizmy. Nástroj riadenia poskytuje doplňujúcu podporu krajinám, ktoré dosahujú výnimočný pokrok v uskutočňovaní reforiem. V investičnom nástroji európskej susedskej politiky sa zhromažďujú grantové zdroje na investovanie v partnerských krajinách z európskych inštitúcií pre rozvoj a financovanie. Spolupráca s Áziou, Latinskou Amerikou a Južnou Afrikou sa financuje prostredníctvom nástroja rozvojovej spolupráce (DCI - Instrument for Development Cooperation) (celková suma: 16,897 miliardy EUR na obdobie rokov 2007 - 2013). Táto pomoc by mala prispieť k odstráneniu chudoby a dosiahnutiu MDG. V prípade Ázie Komisia prijala 18 individuálnych stratégií krajiny a regionálnu stratégiu na obdobie rokov 2007 - 2013 s celkovým rozpočtom približne 5,2 miliardy EUR a ich implementácia prebieha. Hoci Ázia počas roka dosiahla pokrok smerom k dosiahnutiu MDG, chudoba je naďalej závažným problémom, keďže tento región je stále domovom dvoch tretín chudobných ľudí na tejto planéte. Ázia však v roku 2007 predčila krajiny Severoamerickej dohody o voľnom obchode (NAFTA - North American Free Trade Agreement) a stala sa hlavným obchodným partnerom Európy s podielom jednej tretiny na celkových obchodných tokoch Európy. Okrem toho európske priame investície v Ázii predstavujú jednu tretinu európskych investícií v zahraničí a tento podiel rastie. EÚ preto stále viac financuje programy pre určité ázijské krajiny aj prostredníctvom nástroja spolupráce v oblasti priemyslu, ktorý okrem tradičných rozvinutých partnerov (napr. Japonsko) teraz zahŕňa päť ďalších krajín a území v tomto regióne. V stratégii Komisie pre Strednú Áziu na roky 2007 - 2013 prijatej v apríli sa počíta so zdvojnásobením rozpočtových prostriedkov na 750 miliónov EUR. Osemdesiat percent pomoci ES je určených na bilaterálnu spoluprácu, pričom sa zohľadňujú politické programy krajín Strednej Ázie a ich odlišná politická a sociálna realita so zameraním na dosiahnutie MDG. Dvadsať percent je určených na regionálne problémy, medzi ktoré patrí životné prostredie a vodné hospodárstvo, energetika a doprava, riadenie hraníc a boj proti obchodovaniu s drogami. Zosúladenie priorít v týchto sektoroch s regionálnou stratégiou ENPI umožňuje partnerom v Strednej Ázii zúčastniť sa na regionálnych projektoch ENPI. Pokiaľ ide o Latinskú Ameriku, medzi hlavné ciele patrí podpora sociálnej súdržnosti a regionálnej integrácie, posilnenie správneho riadenia a verejných inštitúcií, spoločná oblasť vyššieho vzdelávania EÚ a Latinskej Ameriky a podpora trvalo udržateľného rozvoja. V rámci tohto rámca sa stanovilo niekoľko strategických priorít, vrátane zachovania vysokej úrovne politického dialógu na regionálnej aj podregionálnej úrovni. V prípade Latinskej Ameriky bolo schválených 21 strategických dokumentov na časové obdobie 2007 - 2013. Pomoc zameraná priamo na sektory základnej zdravotníckej starostlivosti a vzdelávania[1] dosiahla približne 17 %[2] celkových záväzkov príslušných geografických programov DCI (Ázia, Latinská Amerika a Južná Afrika), a to aj bez podpory z celkového rozpočtu s podmienkou prepojenia na tieto oblasti. Komisia je tak na dobrej ceste dosiahnuť do roku 2009 cieľ dohodnutý prijatím nariadenia o DCI vyčleniť pre pomoc týmto sektorom 20 % prostriedkov podľa programov DCI jednotlivým krajinám. Situácia v niektorých kľúčových krajinách stále nedovoľuje vypracovať stratégiu. Komisia podporuje obnovu Iraku od roku 2003, pričom sa zameriava na boj proti chudobe zmiernením problémov, s ktorými sa stretávajú Iračania. Program sa vzťahuje na všetky oblasti činnosti, od základných služieb po podporu politického procesu, s osobitným dôrazom na voľby. Doteraz sa väčšina pomoci ES poskytla prostredníctvom Medzinárodného fondu na obnovu Iraku. Tento viacstranný prístup uľahčil rozdelenie podpory ES v náročných podmienkach, za ktorých by sa nedali uskutočniť priame akcie Komisie. Vyvinulo sa aj úsilie začať bilaterálne akcie s Irakom, medzi ktoré patrí zabezpečenie pozorovania pri voľbách, podpora organizácií občianskej spoločnosti v oblasti ľudských zdrojov a technická pomoc vláde. Komisia ostáva naďalej najväčším darcom pomoci Palestínčanom s nebývalou výškou darovaných prostriedkov 550 miliónov EUR. V júni EÚ obnovila normálne vzťahy s Palestínskou samosprávou, vrátane finančnej pomoci. Dočasný medzinárodný mechanizmus naďalej poskytoval nevyhnutnú pomoc priamo obyvateľom. Komisia naďalej reagovala aj na zložitú sociálno-ekonomickú situáciu v Gaze, problémy s prístupom však obmedzujú pomoc. Po prijatí spoločnej jednotnej stratégie EÚ pre Afriku v decembri 2005 EÚ a Africká únia (AÚ) urobili v roku 2007 pri budovaní partnerstva jeden krok vpred k druhému samitu EÚ a Afriky, ktorý sa konal v Lisabone v decembri. Lídri dva dni diskutovali o niekoľkých kľúčových politických problémoch, vrátane bezpečnosti, obchodu, regionálnej integrácie a klimatickej zmeny. Účastníci vyzdvihli pozitívny vývoj v Afrike v posledných rokoch – väčší rast, demokratickejšie voľby, viac sebavedomia na medzinárodnej scéne a objavenie sa AÚ ako silného a nezávislého medzinárodného subjektu a kľúčového partnera EÚ. Lídri prijali Lisabonské vyhlásenie, európsko-africký konsenzus o hodnotách, spoločných záujmoch a strategických cieľoch. Hlavnými prijatými politickými dokumentmi boli spoločná stratégia EÚ a Afriky a prvý akčný plán týkajúci sa prioritných opatrení v rámci ôsmich tematických partnerstiev na roky 2008 - 2010. EÚ a Afrika na tomto základe teraz postupne presunú dialóg a spoluprácu medzi EÚ a Afrikou „mimo rozvoj“ (tým, že budú užšie spolupracovať v oblastiach, medzi ktoré patrí obchod, mier a bezpečnosť a životné prostredie), „mimo Afriku“ (tým, že budú spoločne riešiť problémy, medzi ktoré patrí reforma OSN, situácia na Balkáne alebo klimatická zmena) a „mimo inštitúcie“ (silnejšia úloha neštátnych subjektov). Výzvou je teraz dosiahnutie hmatateľných výsledkov. Plánovanie spolupráce s Južnou Afrikou na roky 2007 - 2013 (980 miliónov EUR) sa ukončilo prijatím dokumentu o stratégii krajiny a viacročného indikatívneho programu. Strategický dokument po prvýkrát vypracovali spoločne Komisia, Južná Afrika a jedenásť členských štátov EÚ. Lepšia realizácia Pokiaľ ide o realizáciu, údaje o oficiálnej rozvojovej pomoci (ODA – official development aid) boli opäť impozantné – 9,949 miliárd EUR vo forme záväzkov a 8,493 miliárd vo forme platieb. Hlavným znakom bol úspech v pridelení všetkých zostávajúcich finančných prostriedkov – 3,64 miliárd EUR – v predchádzajúcich európskych rozvojových fondoch skôr, ako sa zrealizuje desiaty fond. Nikdy predtým sa takýto výsledok nedosiahol. Platby z Európskeho rozvojového fondu (EDF – European Development Fund) predstavovali 2,92 miliardy EUR a boli by vyššie, ak by boli k dispozícii finančné prostriedky. Vonkajšia pomoc Komisie sa poskytuje prostredníctvom troch hlavných spôsobov realizácie. Výber závisí od spoločnej analýzy prostredia krajiny a sektora vykonanej Komisiou/vládou. Projektový prístup sa používa na podporu neštátnych subjektov, v prípade regionálnych programov alebo vtedy, keď podmienky nedovoľujú využívať vládne systémy. Cieľom sektorového prístupu je podporiť sektorovú politiku a strategický rámec monitorovaný prostredníctvom kritérií a ukazovateľov výkonu. ES podporuje aj vnútroštátne ciele alebo ciele na makroúrovni vyjadrené vo vnútroštátnych politických a strategických dokumentoch prostredníctvom podpory všeobecného rozpočtu, s finančnými prostriedkami prevádzanými do štátnej pokladnice prijímajúcej krajiny. Sektorový prístup a podpora rozpočtu sa riadia orientáciami Európskeho konsenzu o rozvoji ako uprednostňovaným spôsobom pomoci. Parížska deklarácia o účinnosti pomoci bola pozitívnym stimulom pre tieto formy poskytnutia pomoci, ktoré sú svojou podstatou zosúladené so systémami krajiny, zabraňujú paralelným realizačným štruktúram a uprednostňujú koordinovaný prístup k rozvoju kapacity a využívanie spoločných misií v teréne a spoločnú analýzu. Zavedenie nových finančných nástrojov bolo dôležitým krokom v zosúladení využívania rozpočtovej podpory v rôznych regiónoch. Záväzky rozpočtovej podpory dosiahli tento rok sumu 1,79 miliardy EUR alebo 23% celkovej výšky. Je to značné zvýšenie v porovnaní s rokom 2006, čo sa vysvetľuje zvýšením záväzkov v Ázii a regióne európskej susedskej politiky (ENP – European Neighbourhood Policy). V prípade EDF zostali záväzky v rámci rozpočtovej podpory zhruba konštantné, s nárastom kompenzácie všeobecnej rozpočtovej podpory poklesom sektorovej rozpočtovej podpory. MDG sú kľúčovými výsledkami v oblasti rozvoja, ktoré chce EÚ spolu s príslušnými krajinami a ďalšími partnermi v rozvojovom spoločenstve dosiahnuť medzi súčasnosťou a rokom 2015. Komisia spolupracovala so skupinou odborníkov, ktorú tvorili členské štáty, Výbor pre rozvojovú pomoc OECD, UNDP a Svetová banka, s cieľom vytvoriť hlavný súbor 10 ukazovateľov odvodených z MDG. Šesť z týchto ukazovateľov priamo súvisí s dobrou kvalitou života detí, pričom tri majú osobitný rodový rozmer. Komisia pripravuje nástroje na meranie kvantifikovateľných účinkov jej operácií s cieľom informovať o výsledkoch v oblasti rozvoja a posilniť zodpovednosť Európskeho parlamentu a členských štátov. V septembri začala Komisia pilotnú fázu systematického využívania štandardných ukazovateľov výsledkov v špecifických sektoroch, ktoré sú kľúčovými oblasťami pre pokrok smerom k dosiahnutiu MDG. Kvantifikovateľné ukazovatele výkonu sa používajú na meranie efektívnosti vonkajšej pomoci a na posúdenie trendov počas daného časového obdobia. Rastúca podpora štatistiky dobrej kvality zo strany ES pomáha sprístupňovať príslušné ukazovatele. Komisia monitoruje svoje projekty počas implementácie a po nej a má aj dôkladný systém hodnotení. Monitorovací systém orientovaný na výsledky poskytuje prehľad o tom, ako portfólio napreduje smerom k výsledkom, a je založený na pravidelných hodnoteniach prebiehajúcich a dokončených projektov a programov priamo na mieste. Tento rok systém zahŕňal 148 krajín a 1630 operácií s celkovou hodnotou takmer 10 miliárd EUR. Výsledky sa medzi rokmi 2005 a 2007 stabilizovali. Význam sa zvýšil, pretože prenesenie riadenia pomoci malo za následok, že projekty lepšie reagovali na miestne potreby. V niektorých prípadoch sú však ciele príliš ambiciózne. Starostlivá a účinná identifikácia a návrh projektu sú kľúčovými podmienkami pre jeho trvalú udržateľnosť po skončení podpory z ES. Existuje silný vzájomný vzťah medzi vlastníctvom a účinnou účasťou partnerov počas fázy návrhu. Viac úsilia je potrebné vynaložiť na rozvoj stratégií postupného ukončenia pomoci s cieľom zlepšiť trvalú udržateľnosť. Viac pozornosti si vyžaduje aj riadenie rizika počas implementácie. Okrem 1421 prebiehajúcich projektov sa následne monitorovalo 198 dokončených projektov. Podiel projektov klasifikovaných ako (veľmi) dobré a ako projekty, ktoré majú (závažné) problémy, zostáva rovnaký v prípade prebiehajúcich aj dokončených projektov v rámci každého regiónu. Podiel projektov, ktoré dosahovali skutočne dobré výsledky, ako aj podiel projektov, ktoré dosahovali naozaj zlé výsledky, sa zvyšuje vtedy, keď sa uskutočňujú následné merania. Dobré projekty často dosahujú lepšie výsledky aj po skončení pomoci, pričom tie, ktoré dosahujú zlé výsledky, majú často sklon sa zhoršovať. Hoci väčšina projektov má podrobné systémy oznamovania, veľmi málo z nich systematicky zaznamenáva svoje pozitívne a negatívne skúsenosti, aby určili najvhodnejšie získané poznatky. Nakoniec, podpora politiky, vlastníctvo a finančná životaschopnosť sú najrozhodujúcejšími faktormi trvalej udržateľnosti. Hodnotiace programy sa týkajú strategických hodnotení aj hodnotení projektov. Podľa strategických hodnotení v roku 2007 je relevantnosť plánovania a implementácie Komisiou vo všeobecnosti dobrá. Reakcia Komisie sa zaoberá potrebami partnerských krajín a súvisí s cieľmi EÚ. Zaznamenalo sa niekoľko významných pozitívnych vplyvov, napríklad, na sociálne sektory v Indii, hospodársku stabilitu v Jordánsku a Mozambiku, sektor vodného hospodárstva v Jordánsku, bezpečnosť potravín v Mozambiku a hospodársku integráciu v Strednej Amerike. Oneskorenia v implementácii, nedostatok flexibility a ťažkopádne postupy však vedú k opakujúcim sa slabým stránkam v oblasti účinnosti. Hoci sa v rámci určitých sektorov uznáva vysoká kvalita projektov (napríklad, v oblasti rozvoja vidieka), vplyv na sektorové politiky partnerských krajín je často slabý. Komisia zabezpečuje osobitnú pridanú hodnotu vo svojej podpore regionálnej spolupráce medzi partnerskými krajinami, spojenie medzi vnútroštátnymi a regionálnymi programami je však často slabé. V ROKU 2007 SA VONKAJŠIA AKCIA KOMISIE ZAMERALA NA DOSIAHNUTIE TÝCHTO CIEĽOV: Obnovená stratégia prístupu na trh EÚ zohľadňujúca problémy konkurencieschopnosti, sociálne a environmentálne problémy: Stratégia EÚ v oblasti pomoci pre obchod prijatá Radou v októbri; Komisia a členské štáty pracujú na konkrétnych činnostiach následných opatrení; 16 miliónov EUR vyčlenených na ďalšie začlenenie štátov AKT do WTO a na ďalšiu podporu posilneného integrovaného rámca; prebieha regionálne plánovanie pre 10. EDF, pričom hlavná pozornosť sa venuje obchodu a podpore súvisiacej s dohodou o hospodárskom partnerstve (EPA – Economic Partnership Agreement). Dokončenie rokovaní o dohodách o hospodárskom partnerstve: úplné EPA boli parafované všetkými členskými štátmi CARICOM; Tichomorská predbežná dohoda AKT podpísaná Papuou Novou Guineou a Fidži; predbežné dohody dosiahnuté so siedmimi africkými krajinami, Východoafrickým spoločenstvom a východoafrickou a juhoafrickou skupinou; Gabon a Kongo Brazzaville skúmajú pristúpenie k predbežnej dohode; stanovil sa program a harmonogram pre dosiahnutie úplnej EPA v roku 2008. Posilnenie európskej susedskej politiky. Príprava nových dohôd s Ukrajinou, Moldavskom a Izraelom. Posilnenie prítomnosti EÚ v čiernomorskej spolupráci: rokovania o novej posilnenej dohode medzi EÚ a Ukrajinou sa začali v marci; Čiernomorská synergia – iniciatíva regionálnej spolupráce predstavená v apríli; prvá konferencia ministrov štátov ENP so všetkými štátmi EÚ a ENP sa konala v septembri; oznámenie Silná európska susedská politika vydané v decembri. Rokovania o dohodách o pridružení s partnermi v Ázii a Latinskej Amerike. Pokrok dosiahnutý v rokovaniach s Ruskom, Čínou a Ukrajinou: začali sa rokovania o dohodách o pridružení s Andským spoločenstvom a Strednou Amerikou; začali sa rokovania s Ukrajinou a pokročili rokovania s Ruskom (vrátane dvoch samitov) a Čínou (vrátane jedného samitu). Pokračujúce snahy v oblasti európskej stratégie bezpečnosti a stabilizácie na Strednom Východe a v južnej Ázii: podporili sa plány OSN podporiť súdržnosť systému, najmä začatie iniciatív „Delivering as One“ v ôsmich pilotných krajinách; viac ako 550 miliónov EUR sprístupnených Palestínčanom tento rok; dočasný medzinárodný mechanizmus pokračoval počas celého roka (s 350 miliónmi EUR finančných prostriedkov z ES); pokračoval program Partnerstva za mier; pokračovala podpora Afganistanu (s iba niečo menej ako 196 miliónmi EUR finančných prostriedkov z ES). OKREM UVEDENÝCH CIEĽOV DOSIAHLA KOMISIA POKROK V TÝCHTO OBLASTIACH, V PRÍPADE KTORÝCH OZNÁMILA STRATEGICKÉ INICIATÍVY V ROKU 2007: Zriadenie Erasmus Mundus II: Erasmus Mundus II schválený v júli s výškou financovania približne 950 miliónov EUR počas piatich rokov. Oznámenie o vzájomnom doplňovaní, rozdelení práce a zvýšení rozvojovej pomoci: Kódex správania EÚ s dôrazom na vzájomné doplňovanie a rozdelenie práce v rozvojovej politike prijatý 15. mája. Oznámenie o preskúmaní situácie vo vzťahoch medzi EÚ a Afrikou: Partnerstvo medzi EÚ a Afrikou schválené na lisabonskom samite v decembri; oznámenie o vykonávaní spoločnej stratégie EÚ a Afriky, ktoré má byť uverejnené v roku 2008. | - [pic] [pic] [pic] [1] Odvetvové kódy OECD DAC 112 (vzdelávanie na základných školách), 113 (stredoškolské vzdelávanie) a 122 (základná zdravotnícka staroslivosť). [2] Pozri tiež tabuľku 6.14.